Prøveeksamen 4. avd cand. jur. vår 2006

Politiet i Lillevik etterforsket høsten 1998 flere straffesaker mot Lars Holm. Politifullmektig Nina Ås ledet etterforskingen. Under etterforskingen fikk politiet et anonymt tips om at Holm drev med omsetning av hasjisj og at han nå skulle ha 5 kg hasjisj gjemt hjemme. Politifullmektig Ås utferdiget 10. august 1998 siktelse mot Holm for overtredelse av straffeloven § 162 annet ledd jf første ledd, for å ha oppbevart minst 5 kg hasjisj. Samme dag sendte politifullmektigen begjæring til Lillevik forhørsrett om ransaking av Holms bopel i medhold av straffeprosessloven § 192 første ledd. Forhørsretten besluttet samme dag at politiet kunne foreta ransaking. Grunnlaget for rettens beslutning var politiets siktelse av 10. august. Politiet gjennomførte ransakingen dagen etter. Lars Holm var hjemme da politiet kom. Han krevde å få kontakte sin advokat Nils Sundt før ransakingen og at advokaten skulle være til stede under ransakingen. Politiet nektet Holm å ta kontakt med advokat før de gjennomførte ransakingen. Under ransakingen ble det ikke funnet hasjisj, men det ble funnet flere bilradioer, CD-spillere, mobiltelefoner og ca 25 000 kroner i kontanter. Politiet beslagla gjenstandene og pengene. Lars Holm ble pågrepet og tatt med til politistasjonen. Politiet varslet advokat Sundt som kom til politistasjonen. Lars Holm nektet å forklare seg for politiet. 

I samråd med advokaten påkjærte Lars Holm forhørsrettens beslutning om ransaking til lagmannsretten. Advokaten anførte for det første at forhørsretten skulle ha varslet siktede om begjæringen om ransaking før den traff sin beslutning. Advokaten viste til Den europeiske menneskerettighetskonvensjon (EMK). Vilkårene for ransaking var dessuten ikke til stede. Videre hevdet advokaten at politiet ikke kunne foreta ransakingen uten at siktedes advokat var varslet. Politiet kunne heller ikke ta beslag i de gjenstandene de fant, fordi siktelsen bare omfattet ulovlig befatning med hasjisj. Politifullmektig Nina Ås hevdet at kjæremålet måtte avvises. Subsidiært anførte hun at vilkårene for ransaking forelå. 

Etterforskingen kunne ikke spore de beslaglagte gjenstander tilbake til lovlig virksomhet. I en senere politiforklaring erkjente Lars Holm at gjenstandene og pengene som ble funnet, stammet fra en rekke tyverier fra biler parkert på flere hytteområder rundt Lillevik. Lars Holm erkjente seg straffskyldig i grove tyverier. Han forklarte også at en kamerat av ham en kveld i juli hadde kjørt ham rundt til parkeringsplassene i en bil kameraten hadde stjålet i Oslo. Lars Holm ble før avhøret gjort kjent med at han ikke hadde plikt til å forklare seg for politiet. Forklaringen ble ikke underskrevet av ham. 

Statsadvokaten tok ut tiltalebeslutning mot Lars Holm for grovt tyveri og for heleri. 

Grunnlaget for tiltaleposten om grovt tyveri var angitt slik:

"I tiden juni til august 1998 på parkeringsplasser i hytteområder rundt Lillevik, banet han seg adgang til 30 – 40 motorvogner og borttok bilradioer, CD-spillere, mobiltelefoner og penger tilhørende eierne av motorvognene." 

Grunnlaget for tiltalen for heleri var at han "om kvelden 20. juli 1998 i Lillevik var passasjer i en stjålet bil". 

Hovedforhandlingen i saken ble gjennomført ved Lillevik herredsrett i midten av oktober 1998. Lars Holm nektet seg straffskyldig etter tiltalebeslutningen. Han fragikk tilståelsen han tidligere hadde gitt til politiet og hevdet at han tilsto for å slippe varetekt. Aktor leste opp den tidligere politiforklaringen, noe forsvareren hevdet det ikke var adgang til. Herredsretten domfelte Lars Holm for grove tyverier, mens han ble frifunnet for heleri, fordi herredsretten fant at straffeloven § 317 ikke rammet forholdet. 

Lars Holm anket over saksbehandlingen. Han hevdet at tiltalebeslutningen om tyveriet ikke var tilstrekkelig konkretisert og viste blant annet til EMK. Han hevdet også at det var en feil at den tidligere politiforklaringen ble tillatt opplest, fordi forklaringen ikke var underskrevet av han. Statsadvokaten anket over feil lovanvendelse for så vidt herredsretten hadde frifunnet Holm for heleri. 

 

II 

Bøndene i Ulvedal hadde våren og sommeren 1998 mistet flere sauer på beite. De hevdet at det var to ulver i området som drepte sauene. De søkte i slutten av juli 1998 fylkesmannen i Hedmark om tillatelse til å felle to ulver, en hannulv og en ulvetispe som var sett i området. Fylkesmannen hadde stor forståelse for bøndenes krav og ga 3. august 1998 fellingstillatelse for en hannulv. I begrunnelsen for vedtaket fremgikk at han hadde vært i tvil om det var hjemmel for å gi fellingstillatelse, men hadde kommet frem til at hjemmel forelå. Han meddelte også at han ville se positivt på søknaden om å gi fellingstillatelse for flere ulver. 

Erik Lie, som var en ivrig friluftsmann med stor sans for ville ulver, syntes fylkesmannens vedtak var galt. Han stiftet foreningen "Vern om ulvene", satte inn annonser i flere aviser og oppfordret folk til å melde seg inn i foreningen og å innbetale penger. På kort tid meldte det seg inn 200 personer, og det ble samlet inn 50 000 kroner. Erik Lie oppnevnte seg selv som leder av foreningen. Den 18. august 1998 tok Lie på vegne av foreningen ut stevning mot staten v/Miljøverndepartementet, ved Hedmarken herredsrett, Hamar, med påstand om at 
1) vedtaket om fellingstillatelse av en hannulv er ugyldig 
2) fremtidig vedtak om fellingstillatelse av ulv vil være ugyldig. 

Natt til lørdag 22. august 1998 ble en hannulv påkjørt og drept av toget. Fylkesmannen meddelte da bøndene i Ulvedal at han trakk tilbake fellingstillatelsen av en hannulv.

Staten v/Regjeringsadvokaten hevdet i sitt tilsvar av 28. august til stevningen at saken måtte avvises av flere grunner. 

*******

